Ψαρονέφρι με φινόκιο και ταλιατέλες
Ψαρονέφρι με φινόκιο και ταλιατέλες , ιδανική συνταγή για το οικογενιακό τραπέζι.
500 γρ. ταλιατέλες ή άλλα ζυμαρικά της αρεσκείας μας, 4 μεγάλα ξερά κρεμμύδια, κομμένα σε χοντρές ροδέλες, 300 γρ. ψαρονέφρι, κομμένο σε πολύ λεπτές φέτες (κόβεται καλύτερα αν είναι μισοπαγωμένο), 2 μεσαίου μεγέθους φινόκιο, κομμένα σε μεγάλους κύβους, 2/3 φλιτζ. τσαγιού ελαιόλαδο, 1/2 φλιτζ. τσαγιού ουίσκι (ή, αν δεν σας αρέσει, λευκό κρασί – με διαφορετικά το καθένα αποτελέσματα), 1 κουτ. σούπας ξίδι βαλσαμικό, 1 κουτ. γλυκού ζάχαρη, τα φυλλαράκια από 1/2 ματσάκι μαϊντανό, ψιλοκομμένα, αλάτι, πιπέρι φρεσκοτριμμένο
Για να ετοιμάσουμε το ψαρονέφρι με φινόκιο και ταλιατέλες ξεπλένουμε τις κρεμμυδοροδέλες πολύ καλά σε κρύο νερό και τις ζεματίζουμε για 1 λεπτό σε αλατισμένο νερό που κοχλάζει.Τις σουρώνουμε και τις βάζουμε σε ένα μεγάλο τηγάνι (κατά προτίμηση αντικολλητικό) ή σε μια κατσαρόλα.Τις πασπαλίζουμε με πιπέρι και τη ζάχαρη, προσθέτουμε το ουίσκι και το βαλσαμικό ξίδι και τις ψήνουμε σε δυνατή φωτιά για περίπου 10 λεπτά ή μέχρι να καραμελώσουν.Με μια τρυπητή κουτάλα τις βγάζουμε σε ένα πιάτο.Καθαρίζουμε το τηγάνι και ζεσταίνουμε το ελαιόλαδο σε δυνατή φωτιά.Σοτάρουμε τις φέτες του κρέατος λίγες λίγες (γιατί αν τις βάλουμε όλες μαζί θα πέσει η θερμοκρασία του λαδιού και του σκεύους και θα βράσουν μέσα στα υγρά τους αντί να ψηθούν) για 1–2 λεπτά από κάθε πλευρά.Βγάζουμε και το κρέας σε ένα πιάτο και ρίχνουμε το φινόκιο, το οποίο σοτάρουμε στο λάδι που ψήσαμε το κρέας για 3–4 λεπτά, ανακατεύοντας συνέχεια.Στη συνέχεια, ρίχνουμε 1/3 φλιτζανιού νερό και μαγειρεύουμε το φινόκιο μέχρι να μαλακώσει κάπως αλλά όχι τελείως, για περίπου 5 λεπτά. Παράλληλα, βράζουμε τα ζυμαρικά σε άφθονο αλατισμένο νερό για όση αναγράφεται στη συσκευασία τους.Καλύτερα να τα βάλουμε να βράσουν όταν τελειώσουμε το σοτάρισμα του κρέατος, για να είναι έτοιμα όταν τα χρειαστούμε.Μόλις γίνουν τα σουρώνουμε και τα ρίχνουμε στο σκεύος με το φινόκιο.Ανακατεύουμε καλά να λαδωθούν και προσθέτουμε το κρέας και τα κρεμμύδια. Κάνουμε ένα τελευταίο προσεχτικό ανακάτεμα και σερβίρουμε, πασπαλίζοντας κάθε μερίδα με λίγο ψιλοκομμένο μαϊντανό.
Ζυμαρικά,Φινόκιο,Χοιρινό